**Pressemeddelelse fra Troldtekt A/S**

Troldtekt® wave vinder Byggeriets Klimapris

Akustikpladen Troldtekt wave er vinder af Byggeriets Klimapris, som netop er blevet uddelt på BYGGERI ’16 i Fredericia. Troldtekt wave er et Cradle to Cradle-certificeret naturprodukt, som produceres under miljøskånsomme forhold og kan vende tilbage til naturen som kompost.

Den bølgeformede akustikplade Troldtekt wave er i dag kåret som vinder af Byggeriets Klimapris. Peer Leth, adm. direktør i Troldtekt A/S, er stolt af prisen.

– Vores forretningsstrategi handler om at producere bæredygtige og intelligente akustikløsninger. Vi har investeret massivt i grønne tiltag og vil fortsat gøre det i de kommende år. Jeg er rigtig glad for, at branchen nu belønner os med Klimaprisen, efter at vi i 2010 vandt Byggeriets Miljøpris, siger Peer Leth, adm. direktør i Troldtekt A/S.

**Alle byggeriets parter har valgt**

Byggeriets Klimapris har – ligesom de to øvrige priser på BYGGERI’16 – til formål at fremme klimavenlige løsninger i byggeriet. I komitéen, som har udpeget vinderne, sidder blandt andre direktører fra Dansk Byggeri, DI Byg, Håndværksrådet, Arkitektforeningen og Danske Arkitektvirksomheder.

– Det er altså alle byggeriets parter, der i fællesskab har udvalgt vores bæredygtige tilgang og produkt som vinder. Større skulderklap kan vi ikke få, siger Peer Leth.

**Bæredygtig produktion og naturlige materialer**

Komitéen har fremhævet følgende om Troldtekt wave:

* Troldtekt akustik-serien er fremstillet af naturmaterialerne dansk træ (FSC® og PEFC™) og dansk cement.
* Troldtekt har baseret sin forretningsstrategi på Cradle to Cradle-principperne, hvilket blandt andet indebærer, at produkt og produktudvikling screenes i forhold til Cradle to Cradle-principperne.
* Produktionen af Troldtekt foregår i et lukket system uden udledning af spildevand.
* Troldtekt har i samarbejde med HedeDanmark lanceret et take back-system for byggepladsaffald, så fraskær og spild fra Troldtekt plader på byggepladser kan vende tilbage til naturen som kompost i stedet for at blive sendt til forbrænding eller deponi.
* Troldtekt har som DONG Klimapartner siden 2013 baseret sit elforbrug på 100 procent vedvarende energi i form af vindstrøm. Desuden er energien til opvarmning i produktionen baseret på CO2-neutralt træaffald, herunder eget produktionsaffald.

**100 procent styr på indholdsstofferne**

Troldtekt wave og de andre produkter i Troldtekt akustik-serien er Cradle to Cradle-certificeret i kategorien sølv. Det betyder blandt andet, at Troldtekt har 100 procent styr på indholdsstofferne i akustikpladerne, så de på sikker vis kan komposteres i det naturlige kredsløb. Troldtekt følger frem mod 2022 en køreplan med initiativer, som sikrer en endnu grønnere produktion. Målet er at nå Cradle to Cradles højest niveau – platin.

**FAKTA OM TROLDTEKT WAVE**

* Troldtekt wave er en bølgeformet akustikplade, en skulpturel, tredimensionel lofts- eller vægbeklædning.
* Troldtekt wave er den del af Troldtekt akustik-serien og har samme gode akustiske, brandtekniske og indeklimamæssige egenskaber.
* Hele serien af Troldtekt akustikplader er Cradle to Cradle-certificeret i kategorien sølv
* Troldtekt wave blev lanceret i juni 2015 og har siden vundet German Design Award, ICONIC Award, Green Product Award – og nu også Byggeriets Klimapris.

**YDERLIGERE INFORMATION:**

Adm. direktør i Troldtekt A/S Peer Leth: 8747 8130 // ple@troldtekt.dk
Marketing- og kommunikationschef Tina Snedker Kristensen: 8747 8124 // tkr@troldtekt.dk